പാലക്കാട് മംഗലം ഡാമിന് സമീപം ഉരുള്പൊട്ടല്വീടുകളില് വെള്ളം കയറി, കോട്ടയത്ത് കനത്ത മഴ പാലക്കാട്: കനത്ത മഴയെത്തുടര്ന്ന് വടക്കാഞ്ചേരി മംഗലം ഡാമിന് സമീപം ഓടന്തോടില് ഉരുള്പൊട്ടി. വീടുകളില് വെള്ളം കയറി. ആളപായമില്ല. റോഡിലേക്ക് കല്ലും മണ്ണും ഒഴുകിയെത്തിയതിനെ തുടര്ന്ന് ഗതാഗതം തടസ്സപ്പെട്ടു. പ്രദേശത്ത കുടുംബങ്ങളെ മാറ്റിപ്പാര്പ്പിക്കാന് ജില്ലാ കലക്ടര് നിര്ദേശം നല്കി. കോട്ടയത്ത് ശക്തമായ മഴ അതേസമയം, കോട്ടയം ജില്ലയിലെ കിഴക്കന് മേഖലയില് അതിശക്തമായ മഴ തുടരുന്നു. നേരത്തെ ഉരുള്പൊട്ടലുണ്ടായ കൂട്ടിക്കല്, ഏന്തയാര്, കൊക്കയാര് എന്നിവിടങ്ങളില് മഴ തുടരുകയാണ്. മീനച്ചിലാറ്റിലും മണിമലയാറിലും ജലനിരപ്പ് ഉയര്ന്നു. നാലുദിവസം ശക്തമായ മഴ തെക്കന് തമിഴ്നാടിന് സമീപം ചക്രവാതച്ചുഴി രൂപപ്പെട്ട സാഹചര്യത്തില് അടുത്ത നാല് ദിവസം കേരളത്തില് ഇടിമിന്നലോട് കൂടിയ മഴയ്ക്ക് സാധ്യതയുണ്ടെന്ന് മുഖ്യമന്ത്രി പിണറായി വിജയന് പറഞ്ഞു. തമിഴ്നാട് തീരത്ത് നിന്ന് കിഴക്കന് കാറ്റ് കേരളത്തിലേക്ക് വീശുന്നതാണ് ഇപ്പോഴത്തെ കനത്ത മഴയ്ക്ക് കാരണം. അതിനിടെയാണ് തെക്കന് തമിഴ്നാടിന് സമീപത്ത് ചക്രവാതിച്ചുഴി രൂപപ്പെട്ടത്.